
YAHRAH ST. JOHN

KJÆRLIGHETENS BUDRUNDE

Oversatt av Jeanita Edholm

Miniserie: Lockett-dynastiet


Eierne av Atlanta Knights fotballklubb balanserer forretninger og fristelser mot et bakteppe av familieintriger da patriarken skal la neste generasjon overta eierskapet. Dette er første del i miniserien Lockett-dynastiet. 

Kjære leser!

Jeg gleder meg til å begynne på den nye serien min, Lockett-dynastiet, og få presentere den sexy helten min, Roman Lockett. Han er en alfahann som går etter det han vil ha; brorens bestevenn, Shantel. Men lidenskapen deres får konsekvenser.

Shantel, som har mistet sin egen mor, har aldri ønsket å bli mor selv. Etter å ha blitt såret tidligere, er hun motvillig til å elske igjen, men hun kan ikke nekte for at gnistene som oppstår mellom henne og Roman får henne til å oppføre seg ukarakteristisk. Samtidig prøver Roman å leve opp til farens forventninger, men føler at det han gjør, aldri er godt nok. Paret vil gjøre det som er best for barnet, men gjør flere feil. Hvem kan vel ikke kjenne seg igjen i det? Legg til uforglemmelige karakterer som Julian Lockett, vår neste helt, og så har du en flott serie.

Med vennlig hilsen

Yahrah St. John


Til kollegaen og vennen min, Delilah Bray. Ved å bringe mer latter inn i livet mitt, har hun gitt meg et nytt perspektiv på livet.

Roman Lockett kjedet seg allerede.

Hvorfor hadde han latt søsteren Giana overtale ham til å delta på en ungkarsauksjon til inntekt for forskning på en kur mot multippel sklerose på en lørdagskveld? Fordi han, siden hun var veslejenta i familien, aldri klarte å stå imot når hun så på ham med de store, brune øynene.

Romans tanker var fortsatt opptatt med det anspente møtet han hadde hatt dagen før. Som viseadministrerende direktør og spillerdirektør hos Atlanta Cougars fotballfranchise, var det Romans jobb å håndtere alle bekymringene rundt kontraktene til de største spillerne. Og det å få DeMarius Johnson på laget stod høyt ikke bare på hans liste, men også på farens liste. Josiah Lockett, eier og sjef for Atlanta Cougars.

Forhandlingene med DeMarius hadde vart i flere måneder. Faren mente at Roman ikke var kapabel til å dra avtalen i land, men Roman hadde vært klar til kamp da han satte seg ved forhandlingsbordet. De hadde vært nødt til å fjerne de siste to årene av DeMariusʼ kontrakt, slik at Cougars kunne signere ham på nytt samtidig som de beholdt bransjens lønnstak. Det hadde vært en risikabel ting å gjøre med tanke på at de allerede var i slutten av januar, men Roman visste at det å la ham være kontraktløs bare ville bli problematisk, så han hadde tilpasset kontrakten til markedet.

Roman håpet at faren skulle være stolt av seieren. Han hadde hatt stor suksess med talentene han hadde signert med Cougars de siste årene. Som et resultat var de nå på femte plass i ligaen, og det var mye takket være Roman. Men likevel ga faren ham aldri æren han fortjente. Fordi Roman var den eldste, var Josiah Lockett tøffere mot ham enn mot de yngre søsknene Julian, Giana og Xavier.

Han stod i utkanten av den store ovale ballsalen og kikket på mennene og kvinnene i elegante antrekk. Han fikk et glimt av Giana som gikk rundt og pratet med gjestene for å gire dem opp. Hun hadde på seg en kanarigul kjole og et vakkert diamantsmykke. Det nattsvarte håret var skulderlangt og hadde en moderne pannelugg. Det var en ny stil for henne, men den kledde henne. Flesteparten av mennene var opptatt med å flørte skamløst i håp om at kvinnene skulle by store summer for dem. Roman trengte ikke å gjøre det.

Han var Roman Lockett, og hver eneste kvinne i Atlanta visste at han var arvingen til Atlanta Cougars-franchisen. Og om de fremstod som om de ikke gjorde det, så var det spill for galleriet. Foreldrene hadde vært synlige deltakere i samfunnet i tre årtier. Det var allerede flere kvinner som hadde kommet bort og ublu prøvd å forføre ham, og når det ikke bar frukter, hadde de satt opp en trutmunn og latt som om de var sårede i et forsøk på å fange oppmerksomheten hans. Det var ingen av dem som var interessante nok i kveld.

Roman hadde ingen anelse om hvordan han skulle klare å komme seg gjennom resten av kvelden. Og enda mindre hvordan han skulle klare å gå på date med en av disse smakløse kvinnene. Det vil si, helt til han så henne.

En skjønnhet med karamellfarget hud og lyserosa kjole. Den var ikke like intrikat som noen av de andre kreasjonene han hadde sett på de andre kvinnene så langt, men var nok heller anstendig. Men så snudde hun seg, og Roman så at kjolen hadde utringning på ryggen. En utringning som levnet ryggen hennes bar, med unntak av to smale stropper.

For første gang den kvelden kjente Roman at han var nysgjerrig. Hun så kjent ut, men han klarte ikke å plassere henne. Hvem er hun? Han var nødt til å finne ut av det. Roman begynte å gå gjennom rommet, men ble stoppet av enda en horde av skjønnheter. Da han endelig klarte å komme seg løs, så han henne ikke noe sted.

Hun var kanskje den ene kvinnen han ikke ville ha noe imot å tilbringe tid med på slutten av kvelden, og han ba en stille bønn om at hun skulle komme tilbake.

*

Shantel Wilson var imponert over hvordan hun så ut. Siden hun jobbet som psykiater var det ikke ofte hun fikk muligheten til å pynte seg til en kveld på byen. Bestevennen Julian Lockett hadde bedt henne om å komme og by på ham så han ikke trengte å dra hjem med en av de andre kvinnene.

«Kom igjen», hadde Julian lokket. «Jeg trenger din hjelp. Etter den lite flatterende artikkelen om meg er moren min rasende. Hun har advart meg om at hun ikke kommer til å tolerere mer tull, og jeg har gått med på å holde en lav profil. Dersom du blir med kommer hun til å forstå at jeg holder løftet mitt.»

«Jeg har ingen antrekk som passer til en så fin tilstelning.»

«Ikke tenk på det. Jeg vet om flere fine butikker i Buckhead.»

Shantel hadde himlet med øynene. «Jeg er ikke en av jentene dine, Julian. Jeg kan kjøpe mine egne klær.»

«Det vet jeg, men tro meg når jeg sier at du kommer til å føle deg mye mer komfortabel i en flott kjole.»

Så hun hadde dratt til den eksklusive butikken Julian hadde foreslått, og hadde ikke blitt skuffet. De ansatte hadde vært ivrige etter å hjelpe, spesielt etter at hun nevnte at hun skulle delta på veldedighetsgallaen. De hadde vist frem kjoler i alle former og prisklasser i håp om at hun skulle velge den dyreste, men hun valgte en enkel lyserosa kjole som hun kunne klare å betale med lønnen fra klinikken.

Shantel likte hvordan den slynget seg rundt de slanke formene hennes, og med den innebygde behåen hadde hun kunnet droppe behå. Selgeren hadde insistert på at hun trengte undertøy, ti centimeter høye stiletthæler og en clutch for å gjøre antrekket komplett. Til slutt endte Shantel opp med å kjøpe det hele. Nå følte hun seg som Askepott, bortsett fra at hun ikke kom til å miste skoen sin. De kostet tross alt åtte hundre dollar.

Hun så seg rundt i rommet da blikket falt på Roman Lockett. Den eldste Lockett-broren var høy med en sterk utstråling. Han hadde på seg det som garantert var en skreddersydd smoking. Roman var ulik alle andre menn Shantel hadde møtt, men ved de få anledningene de hadde vært i samme rom, hadde han aldri vært interessert i henne.

Det var tydelig at han kjedet seg, i hvert fall om ansiktsuttrykket var noe å gå etter. Hadde han blitt overtalt til å delta? Og hvor var Julian? Han hadde bedt henne om å komme og by på ham, men han var ikke å se.

Shantels ideelle lørdagskveld bestod av et varmt bad, et glass vin og en film på Netflix, men siden Julian hadde bedt på sine knær så hadde hun ikke klart å motstå. De hadde vært venner helt siden de møttes på en fest på universitetet for ti år siden. Julian hadde gått på Morehouse og hun hadde gått på Spelman. Vennskapet deres hadde til og med overlevd selvmordet til moren hennes og Julians mange kjærester, men det betød ikke at han ikke påvirket henne.

Hun gikk ut av ballsalen og tok frem telefonen for å sende melding til Julian.

Hvor er du?

Hun så de tre prikkene som indikerte at han skrev, men så forsvant boblen. Det var åpenbart at Julian hadde lest meldingen hennes, så hvorfor svarte han ikke? Det var ikke snakk om at hun ville ha kommet hit i kveld om ikke det hadde vært for ham. Store tilstelninger var ikke hennes greie. Hun trivdes best i en-til-en-situasjoner. Hun antok at det var noe av grunnen til at hun var så god i jobben sin.

Shantel hadde vokst opp på gård, og siden hun i tillegg var en nerd, hadde hun alltid vært utilpass i sosiale settinger. Universitetet hadde vært en øyeåpner for en enkel landsens jente som henne. Hun hadde vokst opp i en by der alle kjente alle, men på universitetet hadde hun verken forstått spillereglene eller spillet. Av og til lurte hun på om hun hadde tatt de rette valgene, og om hun noensinne kom til å finne en mann som virkelig forstod henne.

Hun var så fortapt i egne tanker at det var først da hun kikket opp og møtte Romans ibenholtmørke blikk at hun innså at hun ikke var alene.

Han hadde funnet henne.

Kvelden han ikke hadde sett frem til i det hele tatt, hadde brått tatt en uventet retning. Humøret steg betraktelig da han kom seg bort fra en gruppe kvinner med dollartegn i øynene og fant kvinnen i den lyserosa kjolen.

«Kjenner vi hverandre?» spurte han og så granskende på henne. Hun var ikke klassisk pen slik som så mange av modellene og skuespillerinnene han så ofte datet, men det var noe forfriskende ved de symmetriske trekkene, den stolte nesen og de rosa kyssbare leppene.

Hun hevet øyenbrynene. «Er det det du sier til alle kvinner, Roman?»

«Så du kjenner meg?»

Hun himlet med øynene, og Roman betraktet henne forhekset mens hun gjorde tegn til å forlate ham. «Vent.» Han grep tak i armen hennes, og kjente et støt gå gjennom ham. Føler hun det også? Det virket ikke sånn, for hun kikket bare ned på hånden hans, så han slapp henne. «Jeg beklager, men har du tenkt å presentere deg selv?»

«Jeg er Shantel Wilson, Julians venn.»

«Shantel?» Han lot blikket gli over henne og ble belønnet med en svak rødme i kinnene hennes. «Du ser nydelig ut.» Han hadde ikke kjent henne igjen. Håret hang i myke krøller nedover ryggen, sminken var lagt med presisjon, og hun hadde på så høye hæler at hun nesten nådde haken hans.

«Tusen takk.»

«Bare hyggelig.» Han smilte bredt. «Hva gjør du her?»

«Broren din overtalte meg til å komme hit og by på ham, og så har han ikke dukket opp. Kan du tro det?»

Roman humret. «Det kan jeg.» Julian var kjent for å være upålitelig.

«Jeg var uansett i ferd med å gå.»

«Det kan du ikke.»

Hun hevet et øyenbryn.

«Jeg mener, siden du allerede er her kan du like gjerne bli værende.» Roman ville ikke at hun skulle gå. Shantel Wilson var uten tvil den mest interessante delen av kvelden hans.

«Og hvorfor skal jeg det?»

«Fordi jeg gjerne skulle ønske det. Og fordi jeg trenger deg.»

Hun rynket pannen. «Å?»

Han lente seg frem for å hviske henne i øret. «Jeg trenger at du beskytter meg mot kvinnene i dette rommet. Se på dem. De er som gribber og jeg er et kjøttstykke.»

Shantel lo, og lyden var som en berusende eliksir for sansene hans. «Så da blir du?» spurte han. «Du kan by på meg sånn som du hadde tenkt å by på Julian. Jeg betaler hva enn det koster for at du skal vinne budrunden.»

«Er du sikker på det? Noen av disse kvinnene ser ut som om de er klare for å by alt de eier og har.»

«Det kan hende, men jeg er mye mer interessert i kvinnen som står foran meg.» Han hadde ikke klart å fokusere på annet etter at hun hadde kommet inn i rommet, noe som var rart med tanke på at de tross alt hadde møttes før. Roman gadd sjelden å se to ganger på en kvinne, men det var annerledes med Shantel.

«I så fall får jeg vel bli værende. Jeg har ikke noe annet å gjøre uansett.»

«Ikke virk så ivrig da.»

«Beklager. Jeg vet ikke helt hvordan man gjør dette.»

«Gjør hva?»

«Du vet.» Hun rødmet igjen, og Roman ble enda mer nysgjerrig. Hvilken kvinne på hennes alder rødmet? Det var ikke mange kvinner som overrasket ham, men hun gjorde det. Først forvandlingen og nå denne sjenerte holdningen han aldri hadde lagt merke til.

«Nei, det gjør jeg ikke. Kan ikke du opplyse meg?»

«Hele den katt og mus greia som menn og kvinner driver med når de dater eller prøver å lodde stemningen. Jeg skrev avhandlingen min om det på universitetet.»

«Avhandlingen? Hva studerte du?»

«Psykologi. Det er viktig å forstå hvorfor mennesker gjør som de gjør.»

«Og var studiene dine oppklarende?»

«Absolutt. Jeg fant ut at jeg ikke skjønner noe som helst», svarte hun med en latter. Roman kunne ikke gjøre annet enn å le med. Hun hadde et naturlig vesen som han ofte savnet hos andre kvinner han møtte.

Han ville bli bedre kjent med henne, men Giana stod brått på scenen og annonserte at det var på tide å begynne med ungkarsauksjonen og at alle deltakerne måtte komme bak scenen. Roman ville ikke gå. «Blir du værende? Og by på meg, uansett hva det koster.»

«Roman …»

Han likte det når hun sa navnet hans, og om han fikk viljen sin, kom hun til å si det en god del ganger til før kvelden var omme. «Si ja. Vær så snill.»

«Greit. Du bør være verdt hver dollar.»

Roman gliste. «Det er jeg.»

Han gikk bak scenen og fant Giana. Han smilte til henne. De hadde begge arvet farens mørke farger. «Der er du. Vi har lett overalt etter deg.»

«Unnskyld, jeg var opptatt på annet hold.»

Giana kvalte en latter. «Det kan jeg tenke meg. Det er allerede et halvt dusin kvinner som har spurt hva jeg tror det vil koste å vinne deg.»

«Kjære vene.» Roman himlet med øynene. Han hadde like lite lyst til å tilbringe en kveld med en av de kvinnene som han hadde til å få rotfylling. Det var derfor han var glad for å ha et ess i ermet. Shantel kom til å ha vinnerbudet, og han hadde store planer om å omfavne den vakre kvinnen når kvelden var over. Omfavne henne hele natten lang.

Roman kikket ut gjennom sceneteppet og så Shantel stå bakerst i rommet. Han lurte på hva Julian ville tenke om at han lå med bestevennen hans. Kom han til å se på det som et svik?

Og hvor langt var han egentlig villig til å gå for en natt med Shantel?

Shantel kunne ikke tro hvordan Roman hadde reagert på forvandlingen hennes. Hun hadde aldri forestilt seg at han ville se på henne med den oppriktige interessen han hadde vist. Tidligere hadde han aldri vist henne noen særlig interesse, men det hadde alltid vært noe eget ved ham. Måten han dominerte rommet på gjorde henne urolig, og hun hadde alltid holdt seg unna. Men i kveld hadde hun følt seg mer selvsikker enn på flere år.

Er det derfor han er interessert?

Hun ble nødt til å vente med å finne det ut, for Giana Lockett hadde kommet tilbake på scenen og takket alle for at de hadde kommet på ungkarsauksjonen. Pengene gikk til et godt formål, så Shantel hadde ikke noe imot å bruke Roman Locketts penger.

Hun hadde ingen anelse om hvor opphetet budrunden skulle bli.

Det brøt nærmest ut krig over noen av mennene.

Da det endelig ble Romans tur, kjente Shantel at hun svettet i hendene. Hva om jeg mislykkes? De andre kvinnene var som barrakudaer.

«Kveldens siste ungkar er ingen ringere enn storebroren min, Roman Lockett. Gi ham en stor applaus», sa Giana.

Shantel så på at Roman gikk over scenen. Mannen var sjeldent vakker. Sjeldent. Sjokoladefarget hud med øyne som ibenholt, bred nese og en sexy, fyldig munn. Det var ikke rart hun var betatt av ham. Der oppe på scenen så han høy og mektig ut, som en gud.

Da han stanset på scenen, kunne hun se at han lot blikket gli over forsamlingen. Prøver han å se etter meg? Blikkene deres møttes, og hun kjente brått at halsen ble tørr. Shantel kikket seg over skulderen for å være sikker på at han ikke så på noen andre, og la merke til misunnelige blikk fra flere av de andre kvinnene. Hun kikket opp igjen, og møtte nok en gang blikket hans. Det sitret i ryggraden. Det var ingen tvil om at han så på henne med begjær i blikket. Hun senket sitt igjen.

«Roman Lockett er ikke bare den beste broren en kvinne kan ha, men har også utdannelse fra Harvard og Wharton. Han er viseadministrerende direktør og spillerdirektør hos Atlanta Cougars. Når han ikke jobber for et av de største fotballfranchisene i USA, er han en familiemann som liker å tilbringe tid med Lockett-familien. På fritiden liker han å løpe, spille squash, golf og reise. Dersom du er heldig nok til å få tilbringe en kveld med broren min, kommer du til å ha en helt fantastisk opplevelse. Så uten noe mer om og men overlater jeg ordet til auksjonarius.»

Auksjonariusen kastet ikke bort tiden. «Vi starter på ti tusen dollar.»

Det var kveldens høyeste bud, og Shantel gispet av den voldsomme summen, men en kvinne ved siden av henne løftet skiltet sitt. Auksjonariusen kunne lukte blod, for han fortsatte. «Kan jeg få ti tusen fem hundre?»

En annen kvinne løftet skiltet sitt.

«Kan jeg få elleve tusen?»

En tredje kvinne ble med i budrunden.

Shantel kikket opp på Roman og blikket hans gjennomboret henne. Hun visste hva hun måtte gjøre, og hevet raskt skiltet. «Tolv tusen.»

Det utviklet seg raskt til en budkrig mellom Shantel og de tre andre kvinnene. Til hennes store skrekk ble budene bare høyere og høyere, og Shantel bleknet da de nådde tjue tusen dollar for en kveld med Roman Lockett.

«Tjuefem tusen.» Kvinnen ved siden av Shantel smilte til henne.

Det var en hårreisende sum, men Shantel visste hva hun måtte gjøre. Hun var rimelig sikker på at kvinnen ved siden av henne hadde dype lommer og var villig til å fortsette en stund.

Hun reiste seg. «Femti tusen.»

Forsamlingen gispet. To av de tre kvinnene la skiltene sine ned, klar for å la Shantel og den andre kvinnen kjempe til en ga seg.

«Du kan få ham», sa den andre kvinnen og stormet ut av rommet.

Shantel pustet lettet ut.

«Gratulerer, du skal få en kveld med Roman Lockett for femti tusen dollar. Håper du liker ham», sa auksjonariusen. Roman hoppet ned fra scenen og marsjerte bort til henne.

«Du klarte det!» Han løftet henne opp i luften. «Jeg er din», sa han med dyp og fyldig stemme.

Da han hadde satt henne ned igjen, rakte han hånden mot henne. «Dans med meg.»

Shantel så nølende på ham. Er det dette jeg takket ja til?

«Jeg lover at jeg ikke biter. I tillegg så trenger du den sjekken på femti tusen.»

Hun kikket opp på ham og ble belønnet med et smil. Det glødet varmt i det mørke blikket. Shantel la motvillig hånden i hans. Måten fingrene hans la seg rundt hennes på, fikk varme til å blusse opp i magen. Det var ikke en ukjent følelse.

Det var begjær.

Hun så det i Romans blikk også, og visste at han følte det samme. Den rare, uforklarlige kontakten med et annet menneske. Hun lot Roman lede henne ut på dansegulvet enda hun ville stikke av. Han la hendene rundt midjen hennes og trakk henne inntil seg. Så tett inntil at hun kunne lukte den fyldige og krydrete duften som var så unik for ham. Hvorfor har jeg aldri lagt merke til den før?

Fordi hun aldri hadde latt seg selv komme nær nok. Men i kveld hadde hun det. Shantel rørte ikke en muskel da Roman skjøv en hårlokk bak øret hennes og lente seg frem. «Takk for at du reddet meg», hvisket han i øret hennes.

Shantel kikket forvirret opp.

«Hvor ville jeg ha vært om ikke du hadde kommet med et så hårreisende bud? Ikke med den vakreste kvinnen i rommet i hvert fall.»

Hun ristet på hodet. «Ikke si sånt, Roman. Spesielt ikke når du ikke mener det.»

«Jeg mener det.» Hun ble stum av sjokk. De hadde kjent hverandre i over et tiår, og hadde aldri diskutert noe sånt som dette.

Hun var på dypt vann med en mann som Roman, han var verdensvant og vanket i andre sirkler enn akademikerne hun som oftest støtte på.

«Bra, jeg er glad det ikke er noe mer diskusjon om det, for natten er enda ung», sa han.

Det var akkurat det Shantel fryktet, for hun hadde ingen anelse om hva kvelden hadde i vente.

*

Roman merket at Shantel var usikker. Han var vant til kvinner som visste hvordan man spilte spillet, men hun var ikke en av dem. Hvis han hadde visst at hun hadde skjult all denne skjønnheten, ville han ha prøvd seg tidligere.

Han funderte kort på hva broren kom til å tenke om at han involverte seg med en av vennene hans, men avfeide raskt tanken. Shantel var ikke en av Julians jenter. Hun passet ikke profilen. Ikke hans heller, når sant skulle sies. Om han hadde vært en anstendig fyr, ville han ha latt henne dra tilbake til den trygge verdenen sin, men han ville ikke. Shantel var som en frisk bris han ikke ville gi slipp på.

Og ikke kom til å gi slipp på.

«Hva sier du til at vi fortsetter denne kvelden uten folkemengden?» spurte han. Tror hun at jeg mener noe mer intimt? For det var i så fall ikke langt unna sannheten, men Roman var ikke så freidig at han foreslo det med én gang. Han hadde hele kvelden på seg til å oppdage hemmelighetene hennes. «Jeg tenkte kanskje en god middag et sted. Jeg er skrubbsulten. Hva med deg?»

«Jeg vet ikke … jeg burde nok dra hjem.»

«Kvelden er enda ung, og jeg mener å huske at jeg skylder deg en kveld. Du vant budrunden.»

«Med dine penger.»

«Kom igjen.»

Hun smilte. «Greit. Middag høres utmerket ut.»

Etter å ha levert sjekken, snek de seg ut av bakdøren og inn i heisen som ledet opp til The Sun Dial på toppen av Westin. Den var kjent for panoramautsikten over Atlanta, og der kunne de nyte live jazz mellom munnfuller med fristende mat, i en behagelig og sofistikert atmosfære. Roman slapp ikke hånden hennes på vei opp. Han var redd for at hun skulle stikke av dersom han gjorde det.

Hovmesteren gjenkjente Roman da de kom. «Jeg vet det er sent, Jean Jaques», begynte Roman.

«Vi har alltid et ledig bord til en Lockett. Følg meg.»

Han ledet dem bort til et bord ved vinduet. «Er dette vanlig? Å møte opp på fasjonable restauranter uten bordreservasjon?» spurte Shantel da de hadde satt seg.

Roman trakk på skuldrene. «Navnet mitt er godt kjent. Men jeg har ikke lyst til å snakke om meg, jeg vil vite mer om deg.»

I løpet av de tre rettene lærte Roman mer om Shantel enn han hadde gjort det siste tiåret. Hun var den yngste av fire søsken. Faren eide en gård i hjembyen McDonough i Georgia, og moren var død.

Da han tørket munnvikene etter desserten, innså han at han ikke ville at kvelden skulle ta slutt. Men det tok ikke lang tid før de gikk gjennom restauranten.

«Middagen var vidunderlig. Tusen takk for en flott kveld», sa Shantel.

Roman visste hva han ønsket skulle skje videre, men ville hun det samme? «Hva med utsikt over Atlanta fra terrassen?» spurte han impulsivt.

«Det er sent. Jeg ser for meg at den er stengt.»

«Ikke for oss.»

Etter en åttifem sekunders lang heistur stod de på View Level på toppen av Westin. Det var kjølig, så Roman tok av seg smokingjakken og la den over skuldrene hennes.

«Tusen takk.» De ertende blikkene hun sendte ham, fikk ham til å ville trekke henne inntil seg, men hun hadde allerede snudd seg for å se på utsikten. Roman stod ved siden av henne mens hun så på Atlantas berømte landemerker, men ingen av dem kunne måle seg med henne.

Han kunne ikke noe for det. Han var nødt til å ta en smakebit.

«Du har ingen anelse om hvor lyst jeg har til å kysse deg nå.»

«Så gjør det da.»

Hun protesterte ikke da han la armene rundt henne og lente pannen mot hennes. Han bøyde hodet til leppene møtte hennes. Det var et mykt, søtt kyss, som ikke avslørte det voldsomme begjæret som raste inni ham.

Det eneste Roman kunne høre, var hjertet som hamret i ørene. Han spredte leppene hennes da hun stønnet, og lot tungen gli inn for å duellere med hennes. Hun smakte av sjokoladen og bringebærene fra desserten de hadde delt.

«Du smaker så godt», sa han da de kom opp for luft.

«Det gjør du også. Men hvorfor stanset du?»

«Shantel …»

Hun dro ham mot seg igjen, og han svingte henne rundt i luften. Så presset han henne mot veggen. Denne gangen holdt han ikke tilbake. Roman kunne kjenne brystvortene hennes presse mot brystet hans, og hjernen kortsluttet. Han stod i brann. «Tilbring natten med meg, Shantel.»

